เครือข่ายสังคมมาแรง ทรูแนะเครื่องมือทำตลาดชั้นดี
ทรู เผย เว็บเครือข่ายสังคมเติบโตสูง วัยรุ่น-วัยทำงานแห่ใช้งาน แนะธุรกิจใช้เป็นเครื่องมือการตลาดเจาะกลุ่มเป้าหมาย
9 มี.ค. 2553

ทรู เผย เว็บเครือข่ายสังคมเติบโตสูง วัยรุ่น-วัยทำงานแห่ใช้งาน แนะธุรกิจใช้เป็นเครื่องมือการตลาดเจาะกลุ่มเป้าหมาย 
นายอติรุฒม์ โตทวีแสนสุข กรรมการผู้จัดการ ธุรกิจคอนเวอร์เจนซ์ บริษัท ทรู คอร์ปอเรชั่น เปิดเผยในงานสัมมนา ผู้บริโภคยุคดิจิตอล ของสมาคมวิจัยการตลาดแห่งประเทศไทยว่า การเชื่อมต่ออินเทอร์เน็ตกลายเป็นส่วนหนึ่งของชีวิตประจำวัน และทำให้การใช้งานเว็บเครือข่ายสังคมได้รับความแพร่หลายจนกลายเป็นความเคยชิน โดยมีการคาดการณ์โดยบริษัทวิจัยต่างประเทศว่า ในปี 2553 การตลาดทั้งออนไลน์และออฟไลน์ จะรวมกันอย่างแยกไม่ออก
ดังนั้น การทำตลาดสินค้าและบริการในยุคดิจิตอล จึงต้องเน้นการตลาดแบบรายบุคคลผ่านทางเว็บเครือข่ายสังคมมากกว่าการตลาดแบบทั่วๆ ไปที่เคยทำมา และอาศัยการบอกต่อผ่านเว็บเครือข่าย ซึ่งเห็นได้จากผู้ใช้เว็บเครือข่าย ที่นิยมแบ่งปันประสบการณ์ผ่านข้อความ, รูปถ่าย และวิดีโอ จะได้ผลและได้รับความน่าเชื่อถือมากกว่า สามารถเข้าถึงตัวผู้บริโภคได้มากกว่า และนำมาปรับเป็นแนวทางในการรักษาความสัมพันธ์กับลูกค้าในอนาคต
ทั้งนี้ รูปแบบของการตลาดผ่านเว็บเครือข่ายสังคม ต้องสามารถเข้าถึงได้จากทุกประเภทอุปกรณ์ เช่น คอมพิวเตอร์, โทรศัพท์มือถือ เพื่อขยายโอกาสการเข้าถึงผู้บริโภคให้ได้มากขึ้น